Willelmus, Dei gratia Remorum archiepiscopus, sancte Romane ecclesie tituli Sancte-Sabine cardinalis, apostolice sedis legatus, et G., eadem gratia Senonensis archiepiscopus, omnibus ad quos presentes littere devenerint, in Domino salutem. Noverint universi quod multiplex controversia vertebatur inter dilectos nostros canonicos Beati-Stephani Senonensis, et Hugonem-Eventatum, patrem, et Hugonem, filium ejus. Conquerebantur enim predicti Hugo, et filius ejus, super minagio et furnagio in villa de Pontibus constitutis. Preterea conquerebantur quia usus navis portatorie quam in eadem villa habebant, de qua sibi singulis annis maximum emolumentum proveniebat, propter pontem ibi constitutum omnino deficiebat. Cum itaque super his diu contendissent, tandem in nos compromiserunt. Domini autem gratia et consilio preveniente, inter eos composuimus in hunc modum. Dominus Hugo et heredes ejus, de cetero, de minagio quintam partem et de furnagio terciam percipient; canonicis autem, eis inconsultis, licebit minagium et furnagium, pro voluntate admodiare. Si tamen infra octo dies predictus Hugo et heredes sui invenerint aliquem qui minagii et furnagii admodiationem velit augmentare: in minagio unum modium annone, in furnagio XXti solidos vel amplius, canonici conferent illi admodiationem. Si vero amodo de nave aliquid emolumentum provenerit, canonici illius medietatem percipient. Ad furnos autem calefaciendos dominus Hugo, et heredes sui, nemus administrabunt ad arbitrium domini Angenulfi, canonici Senonensis, et Gaufridi Eventati. Et si ipsi in hac dispositione non potuerint concordare, Gilo, abbas Sancte-Columbe, tercius erit. Et quod illi tres, vel duo illorum ordinaverint ratum habebitur; nec postea licebit predicto Hugoni, aut heredibus suis, nemus quod ad furnos calefaciendos assitum fuerit vendere, aut in alios usus transferre. Hoc autem ordinate pacis et concordie modum Hugo-Eventatus, pater, et Hugo, filius, fide firmaverunt tenendum. Et nos, ne malignantium hominum pravitate posset confirmari, presentis scripti patrocinio confirmari fecimus et sigillorum nostrorum impressionibus communiri. Actum, anno ab Incarnatione Domini Mº Cº octogesimo primo.